የአገር አቀፍ የሠራተኞች ስፖርት ተጠባቂ ፉክክሮች
አገር አቀፍ የሠራተኞች ስፖርት በወንጂ ሁለገብ ስታድየም ከተጀመረ ዛሬ ዘጠነኛ ቀኑን አስቆጥሯል፡፡ በተለያዩ የስፖርት አይነቶች የሚደረጉ ፉክክሮች ሳምንቱን በሙሉ ሲከናወኑ የቆዩ ሲሆን ከትናንት ጀምሮ ወደ ወሳኝ ምዕራፍ ተሸጋግረዋል፡ ፡ በሁለት ዲቪዚዮን ተከፍሎ ጠንካራ ፉክክር በሚደረግበት እግር ኳስ ጨዋታ የሚሳተፉ ቡድኖች ከዛሬ ጀምሮ ሦስተኛ የምድብ ጨዋታቸውን እንደሚያደርጉ የኢሠማኮ የስፖርት ክፍል ሃላፊ አቶ ዮሴፍ ካሳ ከስፍራው በስልክ ያደረሱን መረጃ ያመለክታል። በዚህም መሰረት በውድድሩ የመክፈቻ ጨዋታ በሁለተኛ ዲቪዚዮን እግር ኳስ ሸገር የብዙሃን ትራንስፖርትን ገጥሞ ማራኪ ጨዋታ በማሳየት የተመልካቹን ቀልብ መግዛት የቻለው በበቃ ቡና ልማት ዛሬ በወንጂ ሸዋ ስቴድየም መተሃራ ስኳር ፋብሪካን ይገጥማል፡፡ በተመሳሳይ ሜዳ ከትግራይ ክልል የመጣው አዲስ መድሃኒት ፋብሪካ ሸገር የብዙሃን ትራንስፖርትን እንደሚገጥም ይጠበቃል፡፡ በዚሁ በሁለተኛ ዲቪዚዮን በከልቻ ትራንስፖርት ከአዋሽ ወይን ጠጅ ፋብሪካ በወንጂ ሁለገብ ስታድየም ዛሬ የሚያደርጉት ጨዋታ የሚጠበቅ ሲሆን በተመሳሳይ ሜዳ ብርሸለቆ እርሻ ልማት ከደብረብርሃን ዳሽን ቢራ ፋብሪካ ጋር የሚያደርጉት ጨዋታ ይኖራል፡ ፡ በሁለተኛ ዲቪዚዮን እግር ኳስ ውድድር የዛሬ ጨዋታዎች ውጤት ሳይካተት መተሃራ  ስኳር ፋብሪካ ከምድብ አንድ በነጥብ እየመራ ሲሆን ምድብ ሁለትን ኦሞ ኩራዝ ስኳር ፋብሪካ እየመራ ይገኛል። በስምንት ቡድኖች መካከል የሚካሄደው የአንደኛ ዲቪዚዮን እግር ኳስ ውድድር ከነገ ጀምሮ ሦስተኛ የምድብ ጨዋታዎችን ያስተናግዳል፡፡ በዚህም መሰረት ኢትዮጵያ አየር መንገድ ከአንበሳ የከተማ አውቶብስ ወንጂ ሁለገብ ስቴድየም ነገ ጨዋታቸውን ሲያደርጉ በተመሳሳይ ሜዳ ኢትዮ ፐልፕና ወረቀት ፋብሪካ ኢትዮ ቴሌኮምን ይገጥማል፡፡ ከሰም ስኳር ፋብሪካ ከሙገር ሲሚንቶ ፋብሪካ፣ወንጂ ሸዋ ስኳር ፋብሪካ ከኢትዮጵያ ፖስታ አገልግሎት ድርጅት የሚያደርጉት ጨዋታም ለነገ መርሃ ግብር ተይዞለታል፡፡ በአንደኛ ዲቪዚዮን እግር ኳስ ኢትዮጵያ አየር መንገድና ሙገር ሲሚንቶ ፋብሪካ ምንም ጨዋታ ሳይሸነፉ በነጥብ እየመሩ እንደሚገኙ አቶ ዮሴፍ ተናግረዋል። በቮሊቦል ስፖርት ሙገር ሲሚንቶና ብሔራዊ አልኮልና አረቄ ፋብሪካ በነጥብ እየመሩ ይገኛሉ፡፡ በጠረጴዛ ቴኒስ ውድድር ብርሃንና ሰላም ማተሚያ ድርጅት አንደኛ ሆኖ እየመራ የሚገኝ ሲሆን ሐረር ቢራ ፋብሪካና ኢትዮ ቴሌ ኮም ሁለተኛ ሆነው እየተከተሉ ናቸው። በአትሌቲክስና በቤት ውስጥ ስፖርቶች ማለትም ቼስ፣ ዳርት፣ ዳማ፣ ገበጣና ከረንቦላ ውድድሮች ከትናንት ጀምሮ ፉክክሮች የቀጠሉ ሲሆን በቀጣይ ቀናት ፍፃሜ የሚያገኙ ይሆናል፡፡ በአጠቃላይም አገር አቀፍ የሠራተኞች ውድድር የፊታችን እሁድ በወንጂ ሁለገብ ስታድየም ፍፃሜውን  ያገኛል። የኢትዮጵያ ሠራተኛ ማህበራት ኮንፌዴሬሽን (ኢሠማኮ) የማህበራዊ ጉዳዮች መምሪያ ሃላፊና የስፖርት ኮሚቴ ሰብሳቢ አቶ ፍሰሃፂዮን ቢያድግልኝ በሠራተኛው መካከል በሚደረገው ውድድር ከሁሉም ክልል የተውጣጡ የሠራተኛ ስፖርት ማህበራት ተሳታፊ መሆናቸውን ተናግረዋል፡ ፡ ውድድሩ ሠራተኛው በስፖርቱ ጤንነቱ የተጠበቀ አምራች ዜጋ
እንዲሆን ከማስቻል ባሻገር በአሁኑ ወቅት አንገብጋቢ ከሆነው የሰላም ጉዳይ ጋር በተያያዘ ‹‹ስፖርት ለሰላም፣ ለአንድነት፣ ለጤንነትና ለምርታማነት›› በሚል መርህ እየተካሄደ እንደሚገኝ ገልፀዋል። ከቅርብ ዓመታት ወዲህ በስፋት የተለያዩ ማህበራትን እያሳተፈ የሚገኘው ይህ ውድድር የመገናኛ ብዙሃን ትኩረትን እየሳበ ይገኛል። ይህም አዳዲስ ተሳታፊ ማህበራትን ወደ ውድድር ከመሳብ በዘለለ ቀድሞ ዝነኛ ተፎካካሪ የነበሩና ከቅርብ ዓመታት ወዲህ ከውድደሩ የራቁ ማህበራትን ወደ ውድድር እየመለሰ ይገኛል። ያም ሆኖ ለረጅም ዓመታት ጠንካራ ተፎካካሪ በመሆን በርካታ ሠራተኞችን እያሳተፉ የነበሩ እንደ ንግድ ባንክ አይነት ማህበራት ዘንድሮ ከውድድሩ ቀርተዋል። ኢሠማኮ የሚካሄደው ዓመታዊ የስፖርት ውድድር ሦስት አይነት ገፅታን የተላበሰ ከፉክክርም በላይ በርካታ አላማዎችን የሰነቀ የስፖርት መድረክ ነው። ረጅም ወራትን ሠራተኛው በስፖርት አማካኝነት አብሮነቱን የሚያጠናክርበትና ልምድ የሚለዋወጥበት የበጋ ወራት የስፖርት ውድድር የበርካታ ድርጅትና ተቋማት ሠራተኞችን ማዕከል ያደረገ የውድድር መድረክ ሲሆን፤ የሠራተኛውን ዓመታዊ በዓል ታኮ የሚካሄደው የሜይ ዴይ ውድድር ሌላኛው አካል ነው። ክረምት ወራት ላይ በውቡ የወንጂ ሁለገብ ስቴድየም የሚካሄደው አገር አቀፍ የሠራተኞች ውድድርም በድምቀቱና አገር አቀፍ ሠራተኞችን በአንድ ላይ ለሁለት ሳምንታት በትንሿ ከተማ ይዞ የሚከርም ነው። ሦስቱም የውድድር ገፅታዎች ሠራተኛውን ከማቀራረብና ልምዱን እንዲለዋወጥ ዕድል ከመፍጠር ባሻገር በሠራተኛው መካከል ቤተሰባዊ ስሜት እንዲጎለብት ሚናቸው ቀላል እንዳልሆነ አቶ ፍሰሃፂዮን ተናግረዋል። ሠራተኛው በስፖርት ጤንነቱ የተጠበቀ ምርታማ ዜጋ እንዲሆን ከማስቻል በተጨማሪ ሦስቱ የስፖርት መድረኮች ሠራተኛው «የእኔ ነው» የሚለው የመዝናኛ አማራጩ ጭምር መሆናቸውንም ሃላፊው አስረድተዋል። በውድድሩ የሚካፈሉ በርካታ ድርጅትና ተቋማት በተለያዩ የስፖርት አይነቶች ሠራተኞቻቸው ያላቸውን ክህሎት አውጥተው በመጠቀም ለአገር ስፖርት ዕድገት የበኩላቸውን ድርሻ ከመወጣት አልፈው ምርትና አገልግሎታቸውን ለማስተዋወቅ መልካም አጋጣሚ እንዳገኙም ባለፉት ዓመታት ውድድሮች ለመታዘብ እንደተቻለ ተናግረዋል።አዲስ ዘመን ሀምሌ
15/2011 